H. Lundbeck A/S 


Den 21. marts 2013 kl. 10.00 afholdtes ordinær generalforsamling i H. Lundbeck A/S, CVR-nr. 5675 9913, hos 


H. Lundbeck, Ottiliavej 9, 2500 Valby. 


Bestyrelsens formand, Mats Pettersson, indledte generalforsamlingen, præsenterede selskabets ledelse og 


takkede samtidigt for indsatsen i 2012. 


Til dirigent havde bestyrelsen valgt advokat Jørgen Boe, der konstaterede, at generalforsamlingen var lovligt 


indkaldt og beslutningsdygtig. 75,8 % af aktiekapitalen var repræsenteret på generalforsamlingen. 


Dagsorden i overensstemmelse med vedtægternes punkt 8.1: 


1. Bestyrelsens beretning om selskabets virksomhed i det forløbne år. 

2. Fremlæggelse af årsrapport til godkendelse. 

3. Godkendelse af vederlag til bestyrelsen for det indeværende regnskabsår. 

4. Beslutning om anvendelse af overskud eller dækning af underskud i henhold til den godkendte 
årsrapport. 

5. Valg af bestyrelse. 

6. Valg af en eller to statsautoriserede revisorer. 

7. Eventuelle forslag fra aktionærer og bestyrelse. 

1) Bestyrelsens bemyndigelse til at lade selskabet erhverve egne aktier. 

2) Bemyndigelse til dirigenten til at foretage ændringer i og tilføjelser til det på 
generalforsamlingen vedtagne samt bemyndigelse til at anmelde ændringer til 
Erhvervsstyrelsen. 

8. Eventuelt. 
Ad. Punkterne 1 - 2: Bestyrelsens beretning om selskabets virksomhed i det forløbne år og 


fremlæggelse af årsrapport til godkendelse. 


Bestyrelsens formand, Mats Pettersson, aflagde beretning om selskabets virksomhed i det forløbne år og 


oplyste herunder om bestyrelsens vederlag for det indeværende regnskabsår og om Lundbecks stillingtagen til 


Anbefalingerne for god Selskabsledelse. Mats Pettersson oplyste endvidere, at Lundbecks bestyrelse er bekendt 


med de nye regler, der har til formål at øge andelen af det underrepræsenterede køn i bestyrelsen og øvrige 


ledelseslag, og at der i øjeblikket arbejdes på at færdiggøre såvel måltal som politik. Mats Pettersson oplyste i 


relation til valg til bestyrelsen, at han ikke stillede op til genvalg, og at bestyrelsen indstillede Lars Rasmussen 


til valg på generalforsamlingen. 


Adm. direktør og koncernchef Ulf Wiinberg indledte med at takke Mats Pettersson for hans store indsats i 


Lundbecks bestyrelse. 


Ulf Wiinberg redegjorde derefter for Lundbecks strategi samt Lundbecks ambition om at være en 
forskningsbaseret virksomhed inden for hjernesygdomme, der sigter på langsigtet vækst. Ulf Wiinberg omtalte 
den transformationsperiode, Lundbeck er på vej igennem bl.a. som følge af patentudløbet på Lexapro. Ulf 
Wiinberg omtalte dernæst Lundbecks vigtigste strategiske initiativer, investeringer og beslutninger i perioden 


2009 - 2012, som vil danne fundamentet i det nye Lundbeck. 


Ulf Wiinberg redegjorde derefter for Lundbecks økonomiske resultat i 2012, der viste en omsætnings- og EBIT 
fremgang i forhold til 2012 eksklusive Lexapro royalty indkomsten samt omstruktureringsomkostninger på DKK 
530 mio. Den rapporterede nettoomsætning og EBIT var på henholdsvis DKK 14.802 mio. og DKK 1.647 mio. 
Ulf Wiinberg omtalte dernæst salgsudviklingen i EU, USA og internationale markeder. I forhold til 2011 havde 
Lundbeck haft fremgang i USA (ekskl. Lexapro) og internationale markeder på henholdsvis 29% og 9%. 
Tilbagegangen i EU på 3% skyldes primært nye sundhedsreformer og patentforhold. Ulf Wiinberg redegjorde 
dernæst for 2012 omsætningen og væksten pr. produkt. Salget af nye lægemidler steg med 71 % i 2012, og 
væksten forventes at fortsætte i 2013 som følge af forventet lancering af tre nye produkter; Abilify Maintena, 
Selincro og Brintellix. Ulf Wiinberg omtalte den positive udvikling i den sene udviklingsfase, de vigtigste 
forretningsudviklingsaftaler samt det intensiverede samarbejde med Lundbecks vigtigste partnere. Ulf Wiinberg 
præsenterede produktporteføljen og produkternes salgspotentiale med fokus på de tre forventede 
produktlanceringer i 2013 og redegjorde derefter for tidspunkt for ansøgning og forventede godkendelser af 


disse. 


Årsrapporten viste et resultat for året på DKK 1.582 mio. før skat, mens resultatet efter skat er på DKK 1.107 
mio. svarende til et resultat pr. aktie på DKK 5,65. Lundbecks nettolikviditet var pr. 31. december 2012 DKK 
1.893 mio. trods store investeringer og produktlanceringer i 2011 og 2012. Bestyrelsen foreslog på den 


baggrund et udbytte pr. aktie på DKK 2,00 svarende til 35 % af årets resultat. 


Dirigenten åbnede for debat vedrørende dagsordens pkt. 1 og 2. 


Michael Thøgersen fra Dansk Aktionærforening takkede ledelsen for beretningen og lykønskede Lundbeck med 
godkendelse af produkterne Selincro og Abilify Maintena samt det positive Azilect studie resultat. Michael 
Thøgersen kommenterede forventningerne til resultatet for 2012 sammenholdt med de faktisk opnåede 
resultater samt det foreslåede udbytte. Michael Thøgersen roste dernæst Lundbeck for det afholdte 
virksomhedsbesøg den 7. marts 2013. Michael Thøgersen oplyste, at han på virksomhedsbesøget var blevet 
orienteret om, at succesraten, dvs. antallet af projekter, der bliver til produkter, generelt er lav indenfor 
Lundbecks forskningsområde (hjernesygdomme). Michael Thøgersen ønskede en kommentar fra ledelsen i 
relation til balancen af den nuværende pipeline. Michael Thøgersen ønskede endvidere en kommentar til, 


hvorfor 3 ud af bestyrelsens 9 medlemmer ikke ejer aktier i Lundbeck. Michael Thøgersen sluttede sit indlæg af 


med at kommentere på antallet af ulykker og fraværsdage i 2012 og beklagede, at Lundbeck fortsat ikke 


oplyser direktionsmedlemmernes individuelle vederlag. 


For så vidt angår balance i pipeline henviste Mats Pettersson til Ulf Wiinbergs præsentation af 
produktporteføljen. For så vidt angår de tre medlemmer i Lundbecks bestyrelse, der ikke ejer aktier i Lundbeck, 
oplyste Mats Pettersson, at det på nuværende tidspunkt er 2 ud af de 9 bestyrelsesmedlemmer, der ikke ejer 
aktier i Lundbeck, og at Lundbeck ikke har noget krav om, at bestyrelsesmedlemmerne skal eje aktier i 


Lundbeck. 


Aktionær Kjeld Beier bemærkede, at det ville være ønskeligt, såfremt Lundbeck udsendte relevante 
regnskabstal sammen med indkaldelsen, og at Lundbecks hjemmeside var mere logisk at navigere rundt på for 
at finde relevant information. Kjeld Beyer bemærkede endvidere, at der kun er ét produkt, Lexapro, der er 
udgået, og at Lundbeck i 2013 forventer et EBIT i niveauet DKK 1,6 - 2,1 mia., mens forventet niveau for EBIT 
i 2014 falder til DKK 0,5 - 1 mia. Kjeld Beier bemærkede, at såfremt Lundbeck i 2014 har en ekstraordinær 
udgift på DKK 0,5 mia., kan det medføre et nulresultat. 


Ulf Wiinberg takkede for Kjeld Beiers kommentar og konfirmerede, at Lundbecks nuværende forventning til 
2014 er et EBIT på DKK 0,5-1 mia. I forventningerne er der inkluderet omkostninger til kliniske forsøg 
vedrørende et Alzheimers lægemiddel, som Lundbeck har som mål at udvikle via en partnerskabsaftale, men 


som Lundbeck for nuværende selv udvikler. 


Nicole Andersson fra Aktionærforeningen Best Women lykønskede ledelsen med det gode resultat for 2012 og 
kommenterede, at Lundbeck ikke lever op til kravene om diversitet i bestyrelsen. Nicole Andersson 
bemærkede, at diversitet skaber bedre virksomheder, og at der fra politisk side er vedtaget lovmæssige 
initiativer for at sikre flere kvinder i bestyrelsen og ledelsen. Nicole Andersson opfordrede Lundbecks bestyrelse 
til at arbejde seriøst med problemstillingen og spurgte, om Lundbeck i relation til udvælgelsen af det nye 
bestyrelsesmedlem har forsøgt at finde en kvindelig kandidat og hvilke måltal for flere kvinder i ledelsen 


Lundbeck har tænkt sig at fastsætte. 


Mats Pettersson takkede for indlægget og svarede, at Lundbeck arbejder med at opstille mål for diversitet i 
ledelsen. Lundbeck har i forvejen mange kvinder i ledelsesfunktioner. Måltal for flere kvinder i bestyrelsen vil 
blive fastsat, men det vigtigste for Lundbeck er kvalitet og ikke kvantitet. Lundbeck vil fremlægge og 


kommentere på måltallet i forbindelse med aflæggelse af årsrapporten for 2013. 


Ingen yderligere ønskede ordet, og dirigenten konstaterede herefter, at bestyrelsens beretning var taget til 


efterretning, og at årsrapporten for 2012 var godkendt. 


Ad. Punkt 3: Godkendelse af vederlag til bestyrelsen for det indeværende regnskabsår. 


Dirigenten fremlagde bestyrelsens forslag om, at bestyrelsens vederlag for indeværende regnskabsår blev 


fastsat til samme beløb som for 2012. 

Menige bestyrelsesmedlemmer modtager således et grundhonorar på DKK 300.000, formanden modtager tre 
gange grundhonoraret og næstformanden to gange grundhonoraret. Menige medlemmer af revisionskomitéen, 
vederlagskomitéen og den videnskabelige komité modtager DKK 200.000 i tillæg til grundhonoraret, mens 
formændene for komitéerne modtager DKK 300.000 i tillæg til grundhonoraret 

Ingen ønskede ordet. 


Dirigenten konstaterede, at bestyrelsens forslag om vederlag for 2013 blev godkendt. 


Ad. Punkt 4: Beslutning om anvendelse af overskud eller dækning af underskud i henhold til den 


godkendte årsrapport. 

Bestyrelsen foreslog, at der for regnskabsåret 2012 udbetaltes et udbytte på 35 % af årets netto-resultat, 
svarende til DKK 2,00 pr. aktie eller i alt DKK 392 mio., og at de resterende 65 % svarende til DKK 715 mio. 
overførtes til selskabets frie reserver. 


Ingen ønskede ordet. 


Dirigenten konstaterede, at bestyrelsens forslag om anvendelse af overskud i henhold til den godkendte 


årsrapport for 2012 blev vedtaget. 

Ad. Punkt 5: Valg af bestyrelse. 

I henhold til vedtægternes punkt 5.1 er de generalforsamlingsvalgte bestyrelsesmedlemmer på valg hvert år. 
Bestyrelsen foreslog genvalg af Håkan Bjårklund, Christian Dyvig, Thorleif Krarup, Jes Østergaard og Melanie G. 
Lee. Desuden foreslog bestyrelsen nyvalg af Lars Rasmussen. Mats Pettersson stillede ikke op til genvalg. 


Selskabslovens § 120 var iagttaget. 


Der skete genvalg af Håkan Bjårklund, Christian Dyvig, Thorleif Krarup, Jes Østergaard, Melanie G. Lee og 


nyvalg af Lars Rasmussen. 


Bestyrelsen består herefter af: 


- Håkan Björklund 


- Christian Dyvig 


-— Thorleif Krarup 


- Jes Østergaard 


—- Melanie G. Lee 


—- Lars Rasmussen 


- Jørn Møller Mayntzhusen (medarbejdervalgt) 


— Kim Rosenville Christensen (medarbejdervalgt) 


Mona Elisabeth Elster (medarbejdervalgt) 


Christian Dyvig rettede derefter en varm tak til Mats Pettersson for hans store indsats i Lundbeck. 


Ad. Punkt 6: Valg af en eller to statsautoriserede revisorer 


Bestyrelsen foreslog genvalg af Deloitte Statsautoriseret Revisionspartnerselskab. 


Forslaget blev godkendt. 


Ad. Punkt 7: Eventuelle forslag fra aktionærer eller bestyrelse 


Ad. pkt. 7, 1) 


Dirigenten gennemgik bestyrelsens forslag om bestyrelsens bemyndigelse til at lade selskabet 


erhverve egne aktier. 


Forslaget blev vedtaget. 


Ad. pkt. 7, 2) 


Dirigenten gennemgik bestyrelsens forslag om, at bemyndige dirigenten til 


ændringer i og tilføjelser til det på generalforsamlingen vedtagne, samt bemyndige dirigenten til 


at anmelde ændringer til Erhvervsstyrelsen. 


Forslaget blev vedtaget. 


Ad. Punkt 8: Eventuelt 


Ingen ønskede ordet. 


Dirigenten gav herefter ordet til bestyrelsens formand, der takkede for fremmødet. Mats Pettersson takkede 


derefter direktionen og bestyrelsen for det gode samarbejde og ønskede Lundbeck held og lykke fremover. 


Generalforsamlingen blev hævet kl. 11.16. 


--000-- 


Som referent 


Jørgen Boe 
Dirigent 


